CELEX: 32015D0570
Language: mt
Date: 2015-04-07 00:00:00
Title: Deċiżjoni ta' Implimentazzjoni tal-Kummissjoni (UE) 2015/570 tas- 7 ta' April 2015 li tapprova l-pjanijiet għall-eradikazzjoni tad-deni Afrikan tal-ħnieżer fi ħnieżer slavaġ f'ċerti żoni tal-Estonja u l-Latvja (notifikata bid-dokument C(2015) 2200)

9.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 93/80
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/570
   tas-7 ta' April 2015
   li tapprova l-pjanijiet għall-eradikazzjoni tad-deni Afrikan tal-ħnieżer fi ħnieżer slavaġ f'ċerti żoni tal-Estonja u l-Latvja
   
      
         (notifikata bid-dokument C(2015) 2200)
      
   
   (It-testi bl-Estonjan u bil-Latvjan biss huma awtentiċi)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2002/60/KE tas-27 ta' Ġunju 2002 li tistabbilixxi miżuri għall-kontroll tad-deni Afrikan tal-qżieqeż u temenda id-Direttiva 92/119/KEE għar-rigward tal-marda Teschen u d-deni Afrikan tal-qżieqeż (1), u b'mod partikolari l-Artikolu 16 tagħha,
   Billi:
   
               (1)
            
            
               Id-Direttiva 2002/60/KE tintroduċi l-miżuri minimi tal-Unjoni għall-kontroll tad-deni Afrikan tal-ħnieżer, fosthom dawk li għandhom jiġu applikati jekk tiġi kkonfermata l-preżenza tad-deni Afrikan tal-ħnieżer fil-ħnieżer slavaġ.
            
         
               (2)
            
            
               Fl-2014, l-Estonja u l-Latvja kkonfermaw il-preżenza tad-deni Afrikan tal-ħnieżer fil-ħnieżer slavaġ u adottaw miżuri għall-kontroll tal-marda kif stipulat fid-Direttiva 2002/60/KE. Fl-Anness tad-Deċiżjoni ta' Implimentazzjoni tal-Kummissjoni 2014/709/UE (2) ġiet stabbilita lista tal-Unjoni ta' żoni ta' riskju għoli biex jiġu stabbiliti l-miżuri xierqa għall-kontroll u biex ikun evitat it-tixrid tal-mard. Fil-Partijiet I, II, u III ta' dak l-Anness hemm lista taż-żoni fl-Estonja u fil-Latvja fejn se jiġu implimentati l-pjanijiet tal-eradikazzjoni.
            
         
               (3)
            
            
               Fid-dawl tal-qagħda epidemjoloġika u f'konformità mad-Direttiva 2002/60/KE, l-Estonja u l-Latvja ppreżentaw lill-Kummissjoni l-pjanijiet għall-eradikazzjoni tad-deni Afrikan tal-ħnieżer fiż-żoni kkonċernati rispettivi tagħhom.
            
         
               (4)
            
            
               Il-Kummissjoni għarblet sew il-pjanijiet li ppreżentaw l-Estonja u l-Latvja u sabithom konformi mad-Direttiva 2002/60/KE.
            
         
               (5)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Il-pjan ippreżentat mill-Estonja fil-11 ta' Diċembru 2014 għall-eradikazzjoni tad-deni Afrikan tal-ħnieżer fiż-żoni msemmija fl-Anness tad-Deċiżjoni ta' Implimentazzjoni 2014/709/UE huwa approvat.
   Artikolu 2
   Il-pjan ippreżentat mil-Latvja fis-26 ta' Settembru 2014 għall-eradikazzjoni tad-deni Afrikan tal-ħnieżer fiż-żoni msemmija fl-Anness tad-Deċiżjoni ta' Implimentazzjoni 2014/709/UE huwa approvat.
   Artikolu 3
   L-Estonja u l-Latvja għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi għall-implimentazzjoni tal-pjanijiet imsemmija fl-Artikoli 1 u 2.
   Artikolu 4
   Din id-Deċiżjoni hija indirizzata lir-Repubblika tal-Estonja u lir-Repubblika tal-Latvja.
   
      Magħmul fi Brussell, is-7 ta' April 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 192, 20.7.2002, p. 27.
   
      (2)  Id-Deċiżjoni ta' Implimentazzjoni tal-Kummissjoni 2014/709/UE tad-9 ta' Ottubru 2014 dwar miżuri ta' kontroll tas-saħħa tal-annimali marbutin mad-deni Afrikan tal-ħnieżer f'ċertu Stati Membri u li tħassar id-Deċiżjoni ta' Implimentazzjoni 2014/178/UE (ĠU L 295, 11.10.2014, p. 63).